УвыпIихкIэ докIуэтей
«Енисей» (Красноярск) — «Спартак-Налшык» (Налшык) — 0:1 (0:0). Красноярск. «Центральный» стадион. ШыщхьэуIум и 6-м. ЦIыху 4100-рэ еплъащ.
Судьяхэр: Васильев (Ижевск), Дуденков (Петрозаводск), Кистанов (Энгельс).
«Енисей»: Вавилин, Кичин, Чернов, Колев, Чичерин, Исаев (Алиев, 59), Ланин, Иванов (Семакин, 46), Кухарчук (Гелоян, 62), Комков (Ломакин, 71), Коротаев.
«Спартак-Налшык»: Антипов, Соблыр, Мурачёв, Дашаев, Семёнов (Тебэрды, 46), Дроздов (Марченкэ, 2), Мухьэммэд (Кузнецов, 60), Каркаев (Войнов, 74), Ахриев, Бажэ, Гугуев.
Топыр дигъэкIащ Гугуевым, 55 (0:1).
Дагъуэ къыхуащIащ Ланиным, Антиповым, Соблырым.
ПэщIэдзэ джэгугъуитхум ящыщу плIым зэрыщызэтемыгъэкIуам и зэранкIэ «Спартак-Налшыкым» и футболистхэр турнир таблицэм и кIэух увыпIэхэм ящыщ зым къыщыхутат. Абы къигъэувырт, мамырщIэкъу къалэнхэр лъэныкъуэ егъэзауэ, текIуэныгъэм щIэбэнын зэрыхуейр. Щэбэт кIуам Красноярск щрагъэкIуэкIа зэIущIэм ар щIэдзапIэ хуэхъуфынут. Сыбыр жыжьэм щыджэгу пэтми, ди щIалэхэм очкоищ зыIэрагъэхьэфыну гугъэ щыIэт, езыгъэблэгъэну щIыпIэ «Енисей»-р и стадионым хуабжьу хуэмыхуу зэрыщыджэгур къэплъытэмэ. ЖыпIэну урикъунщ иужьрей джэгугъуибгъум красноярскдэсхэр я деж зэрыщытемыкIуэфар. Нэхъ хьэлэмэтыжращи, джэгугъуибл хъуауэ зэкIэлъхьэужьу я стадионым топ щахудэгъэкIыркъым. А псоми, дауи, «Спартак-Налшыкым» и футболистхэри тренерхэри щыгъуазэт. ИкIи ахэр я фейдэ хэлъу къагъэсэбэпыну хущIэкъуащ.
Япэ дивизионым щыщIэзыдза зэхьэзэхуэм хэт адрей командэ псоми дыдейр йофIэкI дэтхэнэ зэIущIэми тепщэныгъэр зэрыщаIыгъымкIэ. Топыр зэIэпыхынымкIи псыщIагъкIи ди щIалэхэр нэхъ жыджэрхэм ящыщщ. Кросноярск щекIуэкIари адрейхэм къащхьэщыкIакъым — япэ дакъикъэхэм щегъэжьауэ «Спартак-Налшыкым» тепщэныгъэр иубыдащ.
Хэгъэрейхэр нэхъ зыхущIэкъур зэрызахъумэжынырат. АрщхьэкIэ абыхэм ар къазэрехъулIащэ щыIэтэкъым. Ди гъуащхьауэхэм я Iэзагъыр зэрылъахъшэрат ахэр къезыгъэлыр. Абы щыгъуэми епщыкIутхуанэ дакъикъэм Бажэ Амир зэуа топым «Енисей»-м и гъуащхьэтет Вавилиным ерагъкIэ къригъэгъэзэфауэ аращ.
Загъэпсэхуу къихьэжа иужькIэ джэгум и екIуэкIыкIэм зихъуэжауэ къыпщыхъунут. Апхуэдизу лъэщу хэгъэрейхэм ебгъэрыкIуэн щIадзати, ди щIалэхэм зэрызахъумэжыным къаруушхуэ трагъэкIуадэу хуежьащ. АрщхьэкIэ апхуэдэу куэдрэ екIуэкIакъым: 55-нэ дакъикъэм Каркаев Алим сэмэгумкIэ Iэзэу къыщыхита топыр Гугуев Магомед щхьэкIэ дахэу красноярскдэсхэм яхудигъэкIащ. Абы иужькIэ хэгъэрейхэр сабырыжащ.
Япэ ища пэтми, «Спартак-Налшыкым» и ебгъэрыкIуэныгъэхэр игъэкIэщхъакъым. Абы щыгъуэми и гъуэр сакъыу ихъумэрт. Къыщыпщыхъу щыIэт и стадионым щыджэгур арауэ.
Я деж къыщыхагъащIэурэ есэжа «Енисей»-м къыхимыгъэзыхьыщэурэ налшыкдэсхэм зэIущIэр я текIуэныгъэкIэ ирагъэухащ. Абы и фIыгъэкIэ «Спартак-Налшыкыр» епщыкIуиянэ увыпIэм икIри занщIэу епщыкIутIанэм нэс турнир таблицэм щыдэкIуэтеящ. АдэкIэ нэхъ тынш хъун хуейщ. Пэжщ, къыкIэлъыкIуэу Налшык къеблэгъэну Мэзкуу и «Динамо»-р хуабжьу зыхуэсакъыпхъэщ. Иужьу абы бжыгъэшхуэ дыдэкIэ текIуащ мазитIрэ ныкъуэрэ ипэкIэ премьер-лигэм кIуэну хущIэкъуа Астрахань и «Волгарь»-р икIи зэхьэзэхуэм бжьыпэр щиIыгъщ. АрщхьэкIэ иджыри къэс зэ фIэкIа къыхамыгъэщIа ди щIалэхэри игъэкIуэтыгъуафIэхэм ящыщкъым, псом хуэмыдэу я стадионым щыджэгумэ.
Премьер-лигэм къыхагъэкIагъащIэ командищым ящыщу «Динамо»-р хъарзынэу япэ дивизионым хэзэгъауэ бжьыпэр иIыгъми, адрей тIум я Iуэхухэр щIагъуэкъым. Къапщтэмэ, иужьрей джэгугъуитIращ Саранск и «Мордовия»-м текIуэныгъэхэр къыщихьар. Краснодар и «Кубань»-м ар иджыри къехъулIакъым, тренер цIэрыIуэ Петреску Дан Румынием къраша, мылъкушхуэ дыдэ хухаха пэтми.
Иджы щыгъуазэ фыхуэтщIынщ япэ дивизионым иужьу щызэхэта зэIущIэм къарикIуа бжыгъэхэм. Мис ахэр: «Факел» (Воронеж) — «Тамбов» (Тамбов) — 3:0,«Мордовия» (Саранск) — «Химки» (Химки) — 5:0, «Нефтехимик» (Нижнекамск) — «Сибирь» (Новосибирск) — 0:1,«Кубань» (Краснодар) — «СКА-Хабаровск» (Хабаровск) — 0:2, «Тюмень» (Тюмень) — «Луч-Энергия» (Владивосток) – 0:0, «Балтика» (Калининград) — «Зенит-2» (Санкт-Петербург) — 0:0, «Шинник» (Ярославль) — «Спартак-2» (Мэзкуу) – 4:0,«Динамо» (Мэзкуу) — «Волгарь» (Астрахань) — 5:0, «Сокол» (Саратов) — «Тосно» (Тоснэ) – 1:2.
КъыкIэлъыкIуэ джэгугъуэр Урысей Федерацэм футболымкIэ и япэ дивизионым шыщхьэуIум и 13-м щызэхэтынущ.
Жыласэ Заурбэч.
